CELEX: 32011R1205
Language: bg
Date: 2011-11-22 00:00:00
Title: Регламент (ЕС) № 1205/2011 на Комисията от 22 ноември 2011 година за изменение на Регламент (ЕО) № 1126/2008 за приемане на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета във връзка с Международен стандарт за финансово отчитане (МСФО) 7 текст от значение за ЕИП

23.11.2011   
            
            
               BG
            
            
               Официален вестник на Европейския съюз
            
            
               L 305/16
            
         РЕГЛАМЕНТ (ЕС) № 1205/2011 НА КОМИСИЯТА
   от 22 ноември 2011 година
   за изменение на Регламент (ЕО) № 1126/2008 за приемане на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета във връзка с Международен стандарт за финансово отчитане (МСФО) 7
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1606/2002 на Европейския парламент и на Съвета от 19 юли 2002 г. за прилагането на международните счетоводни стандарти (1), и по-специално член 3, параграф 1 от него,
   като има предвид, че:
   
               (1)
            
            
               С Регламент (ЕО) № 1126/2008 на Комисията (2) бяха приети някои международни стандарти и разяснения, които съществуваха към 15 октомври 2008 г.
            
         
               (2)
            
            
               На 7 октомври 2010 г. Съветът по международни счетоводни стандарти (СМСС) публикува редакция на МСФО 7 Финансови инструменти: оповестяване — прехвърляне на финансови активи, наричана по-долу „Изменения“. Измененията имат за цел да помогнат на ползвателите на финансовите отчети по-добре да оценяват изложеността на риск във връзка с прехвърлянето на финансови активи и влиянието на тези рискове върху финансовото състояние на предприятието. Тяхната цел е да насърчат прозрачността при отчитането на операциите по прехвърляне, по-специално онези, които включват секюритизация на финансови активи.
            
         
               (3)
            
            
               Допитването до Техническата експертна група (ТЕГ) на Европейската консултативна група за финансова отчетност (EFRAG) потвърди, че измененията удовлетворяват техническите критерии за приемане, посочени в член 3, параграф 2 от Регламент (ЕО) № 1606/2002. В съответствие с Решение 2006/505/ЕО на Комисията от 14 юли 2006 г. за създаване на група за проучване на становищата относно счетоводните стандарти, предназначена да консултира Комисията за обективността и неутралността на становищата на Европейската консултативна група за финансова отчетност в Европа (EFRAG) (3), групата за проучване на становищата относно счетоводните стандарти разгледа становището на EFRAG по приемане на измененията и го представи на Комисията като неутрално и обективно.
            
         
               (4)
            
            
               Поради това Регламент (ЕО) № 1126/2008 следва да бъде съответно изменен.
            
         
               (5)
            
            
               Предвидените в настоящия регламент мерки са съобразени със становището на Регулаторния комитет по счетоводство,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложението към Регламент (ЕО) № 1126/2008 се изменя, както следва:
   
               (1)
            
            
               Международен стандарт за финансово отчитане (МСФО) 7 „Финансови инструменти: оповестяване” се изменя, както е посочено в приложението към настоящия регламент;
            
         
               (2)
            
            
               МСФО 1 „Прилагане за първи път на Международните стандарти за финансово отчитане“ се изменя в съответствие с измененията на МСФО 7, както са посочени в приложението към настоящия регламент.
            
         Член 2
   Всички дружества прилагат посочените в член 1 изменения от датата, на която започва тяхната първа финансова година след 30 юни 2011 г.
   Член 3
   Настоящият регламент влиза в сила на третия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 22 ноември 2011 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 243, 11.9.2002 г., стр. 1.
   
      (2)  ОВ L 320, 29.11.2008 г., стр. 1.
   
      (3)  ОВ L 199, 21.7.2006 г., стр. 33.
   
      ПРИЛОЖЕНИЕ
      
         МЕЖДУНАРОДНИ СЧЕТОВОДНИ СТАНДАРТИ
      
      
                  МСФО 7
               
               
                  
                     Изменение на МСФО 7 Финансови инструменти: оповестяване — прехвърляне на финансови активи
                     
                  
               
            
         „Възпроизвеждането е разрешено на територията на Европейското икономическо пространство. Всички права са запазени извън ЕИП с изключение на правото за възпроизвеждане за лична употреба или други законни сделки. Допълнителна информация може да се получи от СМСС на адрес: www.iasb.org“
      
      
         ИЗМЕНЕНИЯ НА МСФО 7
      
      
         „Финансови инструменти: оповестяване“
      
      ПРЕХВЪРЛЯНЕ НА ФИНАНСОВИ АКТИВИ
      
                  42А
               
               
                  Изискванията за оповестяване в параграфи 42Б—42З във връзка с прехвърлянето на финансови активи допълват останалите изисквания за оповестяване на настоящия МСФО. Предприятието представя изискваните по параграфи 42Б—42З оповестявания в една бележка във финансовите си отчети. Предприятието оповестява според изискванията прехвърлените и неотписани финансови активи, както и тези, при които е налице продължаващо участие към датата на отчета, независимо от датата на извършване на операцията по прехвърлянето на активите. За целите на прилагането на изискванията за оповестяване в посочените параграфи предприятието прехвърля целия финансов актив или част от него (прехвърленият финансов актив) само ако:
                  
                              а)
                           
                           
                              са прехвърлени договорните права за получаване на парични потоци от този финансов актив; или
                           
                        
                              б)
                           
                           
                              са запазени договорните права за получаване на паричните потоци от финансовия актив, но е поето договорно задължение за плащане на паричните потоци на един или повече получатели по споразумение.
                           
                        
            
                  42Б
               
               
                  Предприятието оповестява информацията, която позволява на ползвателите на финансовите му отчети:
                  
                              а)
                           
                           
                              да разберат връзката между прехвърлените и неотписани финансови активи в тяхната цялост и свързаните пасиви; и
                           
                        
                              б)
                           
                           
                              да оценят естеството на продължаващото участие в отписани финансови активи и свързаните с това рискове.
                           
                        
            
                  42В
               
               
                  За целите на прилагането на изискванията за оповестяване в параграфи 42Д—42З предприятието има продължаващо участие в прехвърлен финансов актив, ако в рамките на прехвърлянето запази някои договорни права или задължения, присъщи на прехвърления финансов актив, или придобие нови договорни права или задължения, свързани с него. За целите на прилагането на изискванията за оповестяване в параграфи 42Д—42З, следното не представлява продължаващо участие:
                  
                              а)
                           
                           
                              обичайни представяния и обезпечавания във връзка с евентуално прехвърляне с измама и понятията за разумност, добросъвестност и честна сделка, които в резултат на правно производство биха могли да обявят прехвърлянето за невалидно;
                           
                        
                              б)
                           
                           
                              форуърди, опции и други договори за препридобиване на прехвърлен финансов актив, за които договорната цена (или цената на упражняване) е неговата справедлива стойност; или
                           
                        
                              в)
                           
                           
                              споразумения, според които предприятието запазва договорните права да получи паричните потоци от финансов актив, но поема договорното задължение да плати парични потоци на един или повече получатели, и ако условията в параграфи 19 а)—(в) от МСС 39 са изпълнени.
                           
                        
            
         Прехвърлени и неизцяло отписани финансови активи
      
      
                  42Г
               
               
                  Предприятието може да е прехвърлило финансови активи по такъв начин, че всички или част от тези активи да не отговарят на условията за отписване. За постигането на посочените в параграф 42Б, буква а) цели на всяка отчетна дата за всеки клас прехвърлени и неизцяло отписани финансови активи предприятието оповестява:
                  
                              а)
                           
                           
                              естеството на прехвърлените активи;
                           
                        
                              б)
                           
                           
                              естеството на рисковете и постъпленията от собственост, на които е изложено предприятието;
                           
                        
                              в)
                           
                           
                              описание на естеството на връзката между прехвърлените активи и свързаните пасиви, включително на произтичащите от прехвърлянето ограничения при използването на прехвърлените активи от отчитащото се предприятие;
                           
                        
                              г)
                           
                           
                              когато контрагентът при свързаните пасиви може да се възползва единствено от прехвърлените активи — график, определящ справедливата стойност на прехвърлените активи, тази на свързаните пасиви, както и нетната позиция (разликата между справедливата стойност на прехвърлените активи и тази на свързаните пасиви);
                           
                        
                              д)
                           
                           
                              когато предприятието продължава да признава всички прехвърлени активи — балансовата стойност на прехвърлените активи, както и тази на свързаните пасиви;
                           
                        
                              е)
                           
                           
                              когато предприятието продължава да признава активите до степента на своето продължаващо участие (вж. параграфи 20, буква в), подточка ii) и 30 от МСС 39) — общата балансова стойност на първоначалните активи преди прехвърлянето, балансовата стойност на активите, които предприятието продължава да признава, и тази на свързаните пасиви.
                           
                        
            
         Прехвърлени и изцяло отписани финансови активи
      
      
                  42Д
               
               
                  За постигането на посочените в параграф 42Б, буква б) цели, когато предприятието изцяло отписва прехвърлени финансови активи (вж. параграф 20, буква а) и буква в), подточка i) от МСС 39), но има продължаващо участие в тях, то оповестява за всеки вид продължаващо участие и на всяка отчетна дата следната информация като минимално изискване:
                  
                              а)
                           
                           
                              балансовата стойност на признатите в отчета за финансовото състояние на предприятието активи и пасиви, които представляват продължаващото участие в отписаните финансови активи, както и редовете, в които е призната балансовата стойност на тези активи и пасиви;
                           
                        
                              б)
                           
                           
                              справедливата стойност на активите и пасивите, които представляват продължаващото участие в отписаните финансови активи;
                           
                        
                              в)
                           
                           
                              сумата, която най-добре представя максималната изложеност на риск от загуба от продължаващото участие в отписаните финансови активи, както и информация за това как се определя тази максимална изложеност;
                           
                        
                              г)
                           
                           
                              недисконтираните изходящи парични потоци, които евентуално ще бъдат необходими за обратното закупуване на отписаните финансови активи (например цена на упражняване на опцията при опционен договор), или други суми, платими на получателя на прехвърлените активи във връзка с тях. Ако паричните потоци са променливи, оповестената сума се основава на обстоятелствата при всяка отчетна дата;
                           
                        
                              д)
                           
                           
                              анализ на падежите на недисконтираните изходящи парични потоци, които евентуално ще бъдат необходими за обратното закупуване на отписаните финансови активи, или на други суми, платими на получателя на прехвърлените активи във връзка с тях, с цел да се покаже оставащият договорен срок до падежа на активите, обект на продължаващо участие;
                           
                        
                              е)
                           
                           
                              качествена информация за обяснение и обосновка на изискваните по букви от а) до д) количествени оповестявания.
                           
                        
            
                  42Е
               
               
                  Предприятието може да обедини изискваната по параграф 42Д информация във връзка с даден актив, ако видовете продължаващо участие в този отписан финансов актив са повече от един, както и да ги отчете в рамките на един вид продължаващо участие.
               
            
                  42Ж
               
               
                  В допълнение, за всеки вид продължаващо участие предприятието оповестява:
                  
                              а)
                           
                           
                              признатата на датата на прехвърляне на активите печалба или загуба;
                           
                        
                              б)
                           
                           
                              признатият доход и признатите разходи, както за отчетния период, така и кумулативно, във връзка с продължаващото участие в отписаните финансови активи (например промяна на справедливата стойност на деривативи).
                           
                        
                              в)
                           
                           
                              ако общата сума на приходите от операциите по прехвърляне (които отговарят на условията за отписване) в даден отчетен период не е равномерно разпределена във времето (например ако съществена част от общата сума на операциите по прехвърляне се извършва в последните дни преди приключването на отчетния период):
                              
                                          i)
                                       
                                       
                                          когато по-голямата част от операциите по прехвърляне са извършени в рамките на този отчетен период (например през последните пет дни преди края на отчетния период),
                                       
                                    
                                          ii)
                                       
                                       
                                          признатата от операциите по прехвърляне сума (например свързана с тях печалба или загуба) в този отрязък от отчетния период, както и
                                       
                                    
                                          iii)
                                       
                                       
                                          общата сума на приходите от операциите по прехвърляне в този отрязък от отчетния период,
                                       
                                    Предприятието предоставя тази информация за всеки отделен период, за който се представя отчет за всеобхватния доход.
                           
                        
            
         Допълнителна информация
      
      
                  42З
               
               
                  Предприятието оповестява всякаква допълнителна информация, която смята за необходимо с оглед постигането на заложените в параграф 42Б цели на оповестяването.
               
            ДАТА НА ВЛИЗАНЕ В СИЛА И ПРЕХОДНИ РАЗПОРЕДБИ
      Добавя се параграф 44М.
      
                  44М
               
               
                  „Оповестяване — прехвърляне на финансови активи“ (изменения на МСФО 7), издадени през октомври 2010, заличен параграф 13 и добавени параграфи 42А—42З и Б29—Б39. Предприятието прилага тези изменения за годишните периоди, започващи на или след 1 юли 2011 година. По-ранно прилагане се разрешава. Ако предприятието прилага измененията за по-ранен период, то оповестява този факт. Предприятието не е длъжно да предоставя изискваните от настоящите изменения оповестявания за периодите на представяне, започващи преди датата на първоначалното прилагане на измененията.
               
            
         Приложение Б
         
            Насоки за прилагане
         
         Заглавия и параграфи Б29—Б39 се добавят след параграф Б28.
         ОТПИСВАНЕ (ПАРАГРАФИ 42В—42З)
         
            Продължаващо участие (параграф 42В)
         
         
                     B29
                  
                  
                     С оглед прилагане на изискванията за оповестяване в параграфи 42Д—42З оценяването на продължаващото участие в прехвърлен финансов актив се извършва на равнището на отчитащото се предприятие. Ако дъщерно предприятие например прехвърли на трета несвързана страна финансов актив, в който компанията майка има продължаващо участие, дъщерното предприятие не взима предвид това участие, когато определя в своите самостоятелни финансови отчети (т.е. когато самото то е отчитащата се структура) дали самото то има продължаващо участие в прехвърления актив. Когато обаче в консолидираните финансови отчети (т.е. на цялото обединение) компанията майка определя дали има продължаващо участие в прехвърлен от свое дъщерно предприятие актив, тя взима предвид продължаващото участие (на самата нея или на друг член на обединението).
                  
               
                     Б30
                  
                  
                     Предприятието няма продължаващо участие в прехвърлен финансов актив, ако в рамките на прехвърлянето нито запазва договорните права или задължения, присъщи на прехвърления финансов актив, нито придобива нови договорни права или задължения, свързани с него. Предприятието няма продължаващо участие в прехвърлен финансов актив, ако няма нито участие в бъдещата възвращаемост на прехвърления финансов актив, нито задължение да извършва каквито и да е бъдещи плащания във връзка с него.
                  
               
                     Б31
                  
                  
                     Продължаващо участие в прехвърлен финансов актив може да произтече от договорни разпоредби в споразумението за прехвърляне или от друго споразумение с получателя на прехвърлените активи или с трета страна, която се включва във връзка с прехвърлянето.
                  
               
            Прехвърлени и неизцяло отписани финансови активи
         
         
                     Б32
                  
                  
                     В параграф 42Г се изисква оповестяване когато всички прехвърлени финансови активи или някои от тях не подлежат на отписване. Тези оповестявания се изискват на всяка отчетна дата, на която предприятието продължава да признава прехвърлените финансови активи, независимо от датата на извършване на прехвърлянията.
                  
               
            Видове продължаващо участие (параграфи 42Д—42З)
         
         
                     Б33
                  
                  
                     В параграфи 42Д—42З се изискват количествени и качествени оповестявания за всеки вид продължаващо участие в отписани финансови активи. Предприятието обединява продължаващото си участие по видове, които дават точна представа за изложеността му на риск. Например предприятието може да обедини продължаващото си участие по видове финансови инструменти (например обезпечения или кол-опции) или видове прехвърляне (фактуриране на вземания, секюритизации и отдаване на заем на ценни книжа).
                  
               
            Анализ на падежите на недисконтираните изходящи парични потоци, необходими за обратното закупуване на прехвърлени активи (параграф 42Д, буква д))
         
         
                     Б34
                  
                  
                     В параграф 42Д, буква д) от предприятието се изисква да оповести анализ на падежите на недисконтираните изходящи парични потоци, необходими за обратното закупуване на отписани финансови активи или на други суми, платими на получателя във връзка с отписаните финансови активи, с цел да се покаже оставащият договорен срок до падежа на активите, обект на продължаващо участие. В този анализ се разграничават изискуемите за плащане парични потоци (например форуърди), паричните потоци, които евентуално ще бъдат изискуеми за плащане (например писмени пут-опции), както и паричните потоци, които предприятието може да реши да плати (например закупени кол-опции).
                  
               
                     Б35
                  
                  
                     При изготвянето на изисквания в параграф 42Д, буква д) анализ на падежите предприятието само преценява как да определи подходящ брой времеви интервали. Например предприятието може да прецени, че са подходящи следните падежни времеви интервали:
                     
                                 а)
                              
                              
                                 до един месец;
                              
                           
                                 б)
                              
                              
                                 от един до три месеца;
                              
                           
                                 в)
                              
                              
                                 от три до шест месеца;
                              
                           
                                 г)
                              
                              
                                 от шест месеца до една година;
                              
                           
                                 д)
                              
                              
                                 от една до три години;
                              
                           
                                 е)
                              
                              
                                 от три до пет години; и
                              
                           
                                 ж)
                              
                              
                                 над пет години.
                              
                           
               
                     Б36
                  
                  
                     Ако възможните падежи са няколко, паричните потоци се включват въз основа на най-ранната дата, на която предприятието трябва или му е позволено да извърши плащане.
                  
               
            Количествена информация (параграф 42Д, буква е))
         
         
                     Б37
                  
                  
                     Изискваната в параграф 42Д, буква е) количествена информация съдържа описание на отписаните финансови активи и естеството и целта на продължаващото участие в активите след прехвърлянето им. В нея се описват и рисковете, на които е изложено предприятието, в частност:
                     
                                 а)
                              
                              
                                 описание на начина, по който предприятието управлява риска, присъщ на продължаващото участие в отписаните финансови активи.
                              
                           
                                 б)
                              
                              
                                 дали предприятието е задължено да понесе загуби преди останалите страни, както и степенуването и сумата на загубите, понесени от страните, чийто дял в актива е с по-ниска степен от този на предприятието (т.е. неговото продължаващо участие в актива).
                              
                           
                                 в)
                              
                              
                                 описание на задействащите механизми, свързани със задължения за предоставяне на финансова подкрепа или обратно закупуване на прехвърлен финансов актив.
                              
                           
               
            Печалба или загуба при отписване (параграф 42Ж, буква а))
         
         
                     Б38
                  
                  
                     В параграф 42Ж, буква а) от предприятието се изисква да оповестява печалбата или загубата при отписване на финансов актив, в който предприятието има продължаващо участие. Предприятието оповестява дали при отписването е налице печалба или загуба поради факта, че справедливата стойност на компонентите на вече отписания актив (т.е. участието в отписания актив и участието, задържано от предприятието) се различават от справедливата стойност на вече отписания актив като цяло. В този случай предприятието оповестява и дали в оценяването на справедливата стойност е била взета предвид съществена информация, която не се е основавала на данни от наблюдаван пазар, както е посочено в параграф 27А.
                  
               
            Допълнителна информация (параграф 42З)
         
         
                     Б39
                  
                  
                     Изискваните в параграфи 42Г—42Ж оповестявания може и да не са достатъчни с оглед постигането на заложените в параграф 42Б цели на оповестяването. В такъв случай предприятието оповестява всякаква допълнителна информация, която смята за необходимо с оглед постигането на тези цели. Предприятието само преценява според обстоятелствата количеството допълнителна информация, която е необходимо да предостави, за да удовлетвори информационните потребности на ползвателите, както и на кои аспекти в нея да наблегне и до каква степен. Необходимо е да се поддържа равновесие между претоварването на финансовите отчети с излишни подробности, които може да не помогнат на ползвателите на финансовите отчети, и пропускането на важна информация в резултат на прекалено обобщаване.
                  
               
      
         ИЗМЕНЕНИЕ НА МСФО 1
      
      
         „Прилагане за първи път на Международните стандарти за финансово отчитане“
      
      Добавя се параграф 39Е.
      ДАТА НА ВЛИЗАНЕ В СИЛА
      
                  39Е
               
               
                  „Оповестяване — прехвърляне на финансови активи“ (изменения на МСФО 7), издадени през октомври 2010, добавен параграф Д4. Предприятието прилага това изменение за годишните периоди, започващи на или след 1 юли 2011 година. По-ранно прилагане се разрешава. Ако предприятието прилага изменението за по-ранен период, то оповестява този факт.
               
            
         Приложение Д
         
            Краткосрочни освобождавания от изискванията на МСФО
         
         Добавят се параграф Д4 и бележка под линия.
         
            Оповестявания за финансовите инструменти
         
         
                     Д4
                  
                  
                     Прилагащото за първи път предприятие може да прилага преходните разпоредби в параграф 44М на МСФО 7 (1).
                  
               
      
         (1)  Вследствие на издадените през октомври 2010 г. „Оповестяване — прехвърляне на финансови активи“ (изменения на МСФО 7) се добавя параграф Д4. За да не се позволи евентуалното използване на станала впоследствие известна информация, както и за да се гарантира равнопоставеност между предприятията, прилагащи МСФО за първи път, и тези, които вече ги прилагат, Съветът реши, че на предприятията, прилагащи стандартите за първи път, следва да се позволи да прилагат същите преходни разпоредби от „Оповестяване — прехвърляне на финансови активи“ (изменения на МСФО 7), които са разрешени и за останалите, изготвящи финансовите си отчети в съответствие с МСФО.